Папуняк
Папуняк, наричан още Евразийски папуняк или Циганско петле (Upupa epops) е птица от семейство Папунякови. Среща се и в България.

Физически характеристики 
 Дължината на тялото – 28 – 29 cm.
 Размах на крилете – около 45 – 46 cm.
 Тегло – 50 – 80 гр.
 Полов диморфизъм – слабо изразен.
 Оперение – характерна за него е качулката, която е от подвижни дълги пера, които изправя в знак на емоции, дори и в полет.
 Полет – вълнообразен, подобен на този на дневните пеперуди.
 Гласът му е „уп-уп-уп“, откъдето идва и латинското му наименование Upupa.
 Само мъжкият пее.

Разпространение и биотоп 
В Европа (включително България), Африка и Азия. Предпочита полупустинни области, степи, поляни, овощни насаждения, осеяни нарядко с дървета области. Сечта и липсата на стари дървета с хралупи за гнездене прогонват постепенно папуняка от традиционните му местообитания. Септември месец на малки групички се отправя към Африка за зимуване.

Начин на живот и хранене 
Храни се предимно с дребни безгръбначни и най-вече скакалци, щурци и попови прасета. По-едрите разкъсва с удари с човка и понякога ловко подхвърля във въздуха и улавя. Сред природата, когато се храни с естествената си храна, може и да не пие вода. Като предимно степна птица, понякога се „къпе“ в пепел и никога във вода. Основният конкурент за гнездовата база на папуняка е обикновеният скорец и тъй като той е по-едър, папунякът отстъпва.

Размножаване 

 Моногамни птици.
 Гнездо – евразийският папуняк гнезди в дупки, хралупи, покриви на изоставени селскостопански постройки и други; сменя мястото си на гнездене всяка година. Гнездото е застлано много бедно с клонки и други подходящи материали; то издава силна и лоша миризма.
 Яйца – 4 – 9 броя.
 Мътене – трае 15 – 18 дни и се извършва и от двамата родители. Отначало мъти само женската, а мъжкият я храни. По време на мътенето женската и след това излюпилите се малки отделят силен миризлив секрет от специални жлези, който служи да отблъсква неприятелите им.
 Отглеждане на малките – малките се излюпват почти голи и напускат гнездото на 20 – 27 дневна възраст.

Допълнителни сведения 
На територията на България, както и в повечето европейски страни е защитен от закона вид.

Галерия

Източници 

Папунякови
Фауна на Палеарктика
Фауна на Афротропическата област
Фауна на Индо-Малайската област